Jinġabru għat-talb fil-Moskea b'miżuri ta' mitigazzjoni
Ġunju 12, 2020 Aġġornata 12 Ta' Ġunju, 2020 6:04pm Wara nuqqas ta' tliet xhur, il-Ġimgħa wara nofsinhar il-moskea f'Raħal Ġdid fetħet il-bibien tagħha għat-talb milll-komunitàMusulmana. TVM żar il-moskea waqt it-talb tal-Ġimgħa u l-Imam Mohammed Elsadi wera l-ferħ tiegħu li l-moskea reġgħet infetħet għat-talb. "Il-Misilmin hawn Malta ferħanin li reġgħu lura biex jagħmlu t-talb fil-moskea għax speċjalment it-talb ta' jum il-Ġimgħa għandu jsir fil-moskea u t-talb fil-moskea u fil-ġemgħa huwa fih premju akbar" qal l-Imam. Fis-sigħat ta' qabel, l-Imam talab lill-komunità Musulmana biex tikkollabora u timxi mad-direttivi tal-awtoritajiet tas-saħħa, fosthom qallhom iġibu t-tapit personali tagħhom. "Qegħdin taraw li timxu fin-numru, kemm barra u wkoll ġewwa, skont ir-rakkmondazzjonijiet tal-awtoritajiet tas-saħħa? Barra żammejna 75 wieħed li jitolbu bis-sinjali fejn jitolbu u ġewwa żammejna 'l bogħod 2 metri f'kull direzzjoni u nispera li jkun biżżejjed li jkun tajjeb għal kulħadd biex kulħadd jiġi jagħmel talb fil-moskea.... Bħalma qegħdin taraw meta jidħlu l-Misilmin biex jitolbu qed jeħdulhom it-temperature tagħhom u jippurifikaw idejhom qabel u jilbsu l-maskra u żammejna 2 metri 'l bogħod minn bniedem u ieħor sew barra u sew fil-moskea. Biex nakkomodaw l-akbar numru ta' Misilmin li jitolbu jum il-Ġimgħa għamilna 4 talbiet jum il-Ġimgħa flok talba waħda." L-Imam spjega li minflok talba waħda ta' nhar ta' Ġimgħa qed isiru kull siegha fis-siegħa sal-erbgħa ta' wara nofsinhar. TVM kien preżenti għat-talba tas-sagħtejn u waqt li fil-moskea kien hemm inqas minn 70 persuna, fuq barra kien hemm biss 6 Musulmani għat-talb.